b'\n_START_ARTICLE_\nIncidentul armat de la Giurgiule\xc8\x99ti din 2 iulie 1940\n_START_SECTION_\nContext\n_START_PARAGRAPH_\nUltimatumul sovietic a cerut ca Armata Rom\xc3\xa2n\xc4\x83 s\xc4\x83 evacueze teritoriile basarabene \xc8\x99i nord-bucovinean \xc3\xaen patru zile, \xc3\xaencep\xc3\xa2nd cu data de 28 iunie. Chiar \xc8\x99i \xc3\xaen aceste condi\xc8\x9bii, trupele ruse au invadat teritoriile clamate \xc3\xaenc\xc4\x83 din noaptea de 27/28 iunie 1940, _NEWLINE_unit\xc4\x83\xc8\x9bile motorizate \xc8\x99i cele de cavalerie \xc3\xaenaint\xc3\xa2nd rapid spre Prut \xc8\x99i devans\xc3\xa2nd forma\xc8\x9biunile militare rom\xc3\xa2ne\xc8\x99ti aflate \xc3\xaen curs de evacuare. Sovieticii au aplicat tactici foarte agresive, instal\xc3\xa2nd puncte de control, pun\xc3\xa2nd solda\xc8\x9bii rom\xc3\xa2ni \xe2\x80\x93 \xc3\xaen special pe cei din Basarabia, \xc3\xaen situa\xc8\x9bii foarte periculoase sau fatale, dezarm\xc3\xa2ndu-i, umilindu-i \xc8\x99i uneori arest\xc3\xa2ndu-i. A existat un num\xc4\x83r mare de incidente \xc8\x99i cazuri numeroase de mor\xc8\x9bi \xc8\x99i r\xc4\x83ni\xc8\x9bi din r\xc3\xa2ndul trupelor rom\xc3\xa2ne._NEWLINE_\xc3\x8en diminea\xc8\x9ba zilei de 28 iunie 1940, Marele Stat Major rom\xc3\xa2n a emis dispozi\xc8\x9bii conform c\xc4\x83rora trupele rom\xc3\xa2ne\xc8\x99ti trebuiau s\xc4\x83 nu deschid\xc4\x83 focul asupra trupelor sovietice \xc8\x99i s\xc4\x83 nu reac\xc8\x9bioneze la provoc\xc4\x83rile acestora, iar comandan\xc8\x9bilor li s-a cerut s\xc4\x83 intre \xc3\xaen contact cu trupele sovietice.\n_START_SECTION_\nPreludiul\n_START_PARAGRAPH_\nCa urmare a hot\xc3\xa2r\xc3\xa2rii  Guvernului Rom\xc3\xa2niei de a evacua din Basarabia trupele rom\xc3\xa2ne \xc8\x99i de a organiza rezisten\xc8\x9ba pe aliniamentul r\xc3\xa2ului Prut, Marele Stat Major a decis ca s\xc4\x83 fie instalate servicii de paz\xc4\x83 \xc8\x99i ordine de c\xc4\x83tre  subunit\xc4\x83\xc8\x9bi de arme \xc3\xaentrunite, la toate trecerile peste r\xc3\xa2u. Ca misiune a acestor subunit\xc4\x83\xc8\x9bi, a fost desemnat\xc4\x83 asigurarea evacu\xc4\x83rii pe jos din teritoriile cedate a trupelor rom\xc3\xa2ne \xc8\x99i \xc3\xaen acela\xc8\x99i timp asigurarea securit\xc4\x83\xc8\x9bii c\xc4\x83ilor ferate, a podurilor, a depozitelor \xc8\x99i a aerodromurilor, precum \xc8\x99i asigurarea \xc3\xaempotriva eventualelor sabotaje a \xc3\xaentreprinderilor industriale, a uzinelor electrice, a punctelor de telegraf, telefon, a g\xc4\x83rilor \xc8\x99i a altor puncte necesare._NEWLINE_La Giurgiule\xc8\x99ti \xe2\x80\x93 localitate situat\xc4\x83 pe teren plan la est de Prut \xc8\x99i aflat\xc4\x83 la extremitatea sudic\xc4\x83 a  jude\xc8\x9bului Cahul unde se face v\xc4\x83rsarea Prutului \xc3\xaen Dun\xc4\x83re, exista un pod peste Prut care realiza leg\xc4\x83tura jude\xc8\x9bului Cahul cu ora\xc8\x99ul Gala\xc8\x9bi, cu 2 fire de circula\xc8\x9bie, dintre care unul de cale ferat\xc4\x83. Conform unei directive emis\xc4\x83 de colonelul Eftimiu, \xc8\x99eful  Statului Major al Corpului de Cavalerie la 2 iulie 1940, trupele rom\xc3\xa2ne trebuiau s\xc4\x83 men\xc8\x9bin\xc4\x83 p\xc3\xa2n\xc4\x83 \xc3\xaen diminea\xc8\x9ba zilei de 3 iulie 1940 cap\xc4\x83tul de pod de la Giurgiule\xc8\x99ti \xc8\x99i oricare tentativ\xc4\x83 de dezarmare a militarilor rom\xc3\xa2ni afla\xc8\x9bi \xc3\xaen acest context urma s\xc4\x83 primeasc\xc4\x83 o ripost\xc4\x83 militar\xc4\x83. Ca atare, \xc3\xaen capul de pod situat la est de Prut, urma s\xc4\x83 r\xc4\x83m\xc3\xa2n\xc4\x83 un batalion din Regimentul 46 Infanterie, un alt batalion de infanterie u\xc8\x99oar\xc4\x83, o sec\xc8\x9bie de artilerie \xc8\x99i o  companie de  care de lupt\xc4\x83 aflat\xc4\x83 sub comanda c\xc4\x83pitanului Napoleon Alexandru Popescu. Aceasta companie, care se afla la Gala\xc8\x9bi, era dotat\xc4\x83 cu ma\xc8\x99ini de lupt\xc4\x83 model Skoda. _NEWLINE_\xc3\x8en ad\xc3\xa2ncime, ap\xc4\x83rarea urma s\xc4\x83 interzic\xc4\x83 trupelor ruse inamice trecerea acestora la vest de Prut. Astfel, blocarea culoarului spre Gala\xc8\x9bi urma s\xc4\x83 se fac\xc4\x83 la nivelul podurilor prin intermediul unor piese de artilerie \xc8\x99i de armament anticar, asigur\xc3\xa2ndu-se totodat\xc4\x83 distrugerea respectivelor lucr\xc4\x83ri de art\xc4\x83 \xc3\xaen cazul unei tentative de trecere._NEWLINE_La Gala\xc8\x9bi, se afla \xc3\xaen acela\xc8\x99i timp membrul  Partidului Comunist Rom\xc3\xa2n Gheorghe Apostol, cu sarcina de a a\xc8\x99tepta trupele ruse pentru a le preda ora\xc8\x99ul.\n_START_SECTION_\nDesf\xc4\x83\xc8\x99urare\n_START_PARAGRAPH_\n\xc3\x8en diminea\xc8\x9ba zilei de 2 iulie 1940, o coloan\xc4\x83 de 70 de vehicule blindate ale  Armatei Ro\xc8\x99ii merg\xc3\xa2nd spre Gala\xc8\x9bi, s-a \xc3\xaendreptat spre zona podului cu \xc8\x99ase ore anterior de predarea oficial\xc4\x83 de c\xc4\x83tre Rom\xc3\xa2nia a teritoriului basarabean._NEWLINE_Instalate pe pozi\xc8\x9bie la est de Prut \xc8\x99i confruntate cu \xc3\xaenaintarea agresiv\xc4\x83 a trupelor sovietice, ma\xc8\x99inile de lupt\xc4\x83 rom\xc3\xa2ne\xc8\x99ti au primit de la c\xc4\x83pitanul Popescu ordinul de a \xc3\xaenc\xc4\x83rca proiectile perforante \xc3\xaen toate tunurile \xc8\x99i de a trage de la o distan\xc8\x9b\xc4\x83 aflat\xc4\x83 sub 300 m, \xc3\xaen foc plin, f\xc4\x83r\xc4\x83 soma\xc8\x9bie. Ca atare, tanchi\xc8\x99tii rom\xc3\xa2ni au ripostat tr\xc4\x83g\xc3\xa2nd aproximativ 80 de proiectile, \xc3\xaen lupt\xc4\x83 fiind angajat plutonul dinspre est al locotenentului Pan\xc4\x83 \xc8\x99i ca sprijin cel de rezerv\xc4\x83. La r\xc3\xa2ndul lor ru\xc8\x99ii au replicat deschiz\xc3\xa2nd focul, dar ineficient, deoarece au tras cu proiectile explozive brizante._NEWLINE_Efectul duelului de artilerie a fost reprezentat de distrugerea a 4 ma\xc8\x99ini de lupt\xc4\x83 inamice ruse\xc8\x99ti, din care 3 tanchete al\xc4\x83turi de un tanc, incendiate. Aflat\xc4\x83 \xc3\xaen situa\xc8\x9bia iminent\xc4\x83 de a i se t\xc4\x83ia  retragerea, o companie rom\xc3\xa2n\xc4\x83 de infanterie s-a retras \xc3\xaen ordine pe sub malul r\xc3\xa2ului \xc8\x99i apoi a trecut pe pod, spre Gala\xc8\x9bi. Astfel, retragerea trupelor aflate la vest de Prut s-a f\xc4\x83cut sub protec\xc8\x9bia tancurilor, infanteria \xc8\x99i celelalte unit\xc4\x83\xc8\x9bi rom\xc3\xa2ne\xc8\x99ti fiind salvate prin ac\xc8\x9biunea acestora \xc8\x99i put\xc3\xa2ndu-se astfel replia._NEWLINE_Dup\xc4\x83 retragerea infanteriei rom\xc3\xa2ne\xc8\x99ti, dinspre coloana sovietic\xc4\x83 au sosit, cu un steag alb \xc8\x99i cu un \xc8\x9b\xc4\x83ran translator, la postul de comand\xc4\x83 al c\xc4\x83pitanului Alexandru Popescu, trei ofi\xc8\x9beri ru\xc8\x99i, un c\xc4\x83pitan de  avia\xc8\x9bie, un c\xc4\x83pitan de  para\xc8\x99uti\xc8\x99ti \xc8\x99i un c\xc4\x83pitan de tancuri. Ace\xc8\x99tia au \xc3\xaenceput s\xc4\x83 parlamenteze cu ofi\xc8\x9berul rom\xc3\xa2n, pentru ca tancurile rom\xc3\xa2ne\xc8\x99ti s\xc4\x83 nu mai trag\xc4\x83 \xc8\x99i podul s\xc4\x83 nu fie distrus. \xc3\x8en acest timp, de la comandamentul  diviziei rom\xc3\xa2ne c\xc4\x83rei \xc3\xaei apar\xc8\x9binea compania de care de lupt\xc4\x83 \xe2\x80\x93 care fusese anun\xc8\x9bat, a venit \xc8\x99eful de Stat Major al acesteia \xe2\x80\x93 colonelul Vasiliu, \xc3\xaempreun\xc4\x83 cu c\xc4\x83pitanul D\xc4\x83m\xc4\x83ceanu. Odat\xc4\x83 venit, Vasiliu a preluat ducerea tratativelor \xc8\x99i ca urmare, ru\xc8\x99ii s-au retras, iar compania de care de lupt\xc4\x83 a primit ordinul s\xc4\x83 se retrag\xc4\x83 peste pod._NEWLINE_De\xc8\x99i ca urmare a tentativei sovietice de \xc3\xaenaintare  geni\xc8\x99tii rom\xc3\xa2ni au decis s\xc4\x83 arunce \xc3\xaen aer podul, comandantul companiei rom\xc3\xa2ne de care de lupt\xc4\x83 a \xc3\xaentors tancurile spre pod amenin\xc8\x9b\xc3\xa2nd c\xc4\x83 deschide focul asupra geni\xc8\x99tilor, dac\xc4\x83 nu este l\xc4\x83sat s\xc4\x83 retrag\xc4\x83  tehnica de lupt\xc4\x83 peste pod. Retragerea s-a f\xc4\x83cut tanc cu tanc, a\xc8\x99tept\xc3\xa2ndu-se trecerea \xc8\x99i a utimilor  refugia\xc8\x9bi, dup\xc4\x83 care geni\xc8\x99tii care  minaser\xc4\x83 podul l-au aruncat \xc3\xaen aer. Ulterior, deta\xc8\x99amentul de blindate a fost dislocat la  cazarma aerodromului Gala\xc8\x9bi, cu misiunea de a asigura aeroportul din zon\xc4\x83, unde fusese previzionat\xc4\x83 o lupt\xc4\x83 cu tancurile amfibii sovietice care ar fi urmat s\xc4\x83 treac\xc4\x83 peste  Brate\xc8\x99, pentru a \xc3\xaencerca s\xc4\x83 rup\xc4\x83 frontul.\n_START_SECTION_\nVersiunea sovietic\xc4\x83\n_START_PARAGRAPH_\nIstoricul militar rus Mihail Meltiukhov sus\xc8\x9bine o alt\xc4\x83 versiune a evenimentelor din zilele respective. Conform acestuia, \xc3\xaen zona Cahul - Reni se aflau unit\xc4\x83\xc8\x9bi ale Brig\xc4\x83zii 204 Aeropurtate (para\xc8\x99uti\xc8\x99ti) \xc8\x99i ale Diviziei a 9-a Cavalerie (tancuri). Devans\xc3\xa2nd forma\xc8\x9biunile rom\xc3\xa2ne\xc8\x99ti aflate \xc3\xaen retragere, la Reni \xc3\xaen ziua de 1 iulie Batalionul 2 al Brig\xc4\x83zii 204 Aeropurtate a instalat un punct de control al trupelor rom\xc3\xa2ne\xc8\x99ti aflate \xc3\xaen retragere, prin care sovieticii au impus m\xc4\x83suri de confiscare asupra materialelor pe care ru\xc8\x99ii le-au considerat ca apar\xc8\x9bin\xc3\xa2nd popula\xc8\x9biei basarabene. Acelea\xc8\x99i m\xc4\x83suri au fost luate \xc3\xaen Reni \xc8\x99i asupra celor care erau transporta\xc8\x9bi pe calea ferat\xc4\x83._NEWLINE_\xc3\x8en acest context, conform istoricului rus, unit\xc4\x83\xc8\x9bile rom\xc3\xa2ne\xc8\x99ti aflate \xc3\xaen zon\xc4\x83 \xc8\x99i fiind \xc3\xaen curs de traversare a Prutului, adesea au deschis foc la \xc3\xaent\xc3\xa2mplare \xc3\xaen direc\xc8\x9bia para\xc8\x99uti\xc8\x99tilor. Ca efect, \xc3\xaen cursul zilei un para\xc8\x99utist rus \xc8\x99i un soldat rom\xc3\xa2n au fost uci\xc8\x99i. Mai t\xc3\xa2rziu \xc3\xaen noaptea de 2 iulie, de pe malul rom\xc3\xa2nesc al Prutului \xc3\xaen zona Giurgiule\xc8\x99ti s-a tras timp de 30 de minute spre posturile Batalionului 2 al  al Brig\xc4\x83zii 204 Aeropurtate, f\xc4\x83r\xc4\x83 ca ru\xc8\x99ii s\xc4\x83 fi ripostat. Ace\xc8\x99tia au tratat incidentul doar cu ajutorul parlamentarilor. De asemenea, la 1 \xc8\x99i 2 iulie avioane rom\xc3\xa2ne\xc8\x99ti au tras asupra pie\xc8\x9bei \xc8\x99i g\xc4\x83rii Reni, f\xc4\x83r\xc4\x83 a exista victime._NEWLINE_Conform aceluia\xc8\x99i istoric, la 1,5\xc2\xa0km est de Giurgiule\xc8\x99ti o companie rom\xc3\xa2neasc\xc4\x83 a ocupat pozi\xc8\x9bii defensive \xc8\x99i a deschis foc r\xc4\x83zle\xc8\x9b cu pu\xc8\x99ti \xc8\x99i mitraliere asupra para\xc8\x99uti\xc8\x99tilor Brig\xc4\x83zii 204 Aeropurtate. Ca urmare a indica\xc8\x9biilor comandantului brig\xc4\x83zii aeropurtate ruse, unitatea rom\xc3\xa2neasc\xc4\x83 a fost retras\xc4\x83 peste Prut. \xc3\x8en data de 2 iulie, la ora 18.30-19.00, 5-6 monitoare fluviale rom\xc3\xa2ne\xc8\x99ti care se aflau \xc3\xaentre Giurgiule\xc8\x99ti \xc8\x99i Gala\xc8\x9bi, au deschis focul \xc3\xaen timp ce ultimele subunit\xc4\x83\xc8\x9bi rom\xc3\xa2ne\xc8\x99ti se retr\xc4\x83geau pe pod, iar trupele sovietice s-au oprit la 250 de m de acesta, f\xc4\x83r\xc4\x83 a riposta. La 19.45 dup\xc4\x83 retragerea complet\xc4\x83 a trupelor rom\xc3\xa2ne, \xc3\xaentr-o discu\xc8\x9bie desf\xc4\x83\xc8\x99urat\xc4\x83 pe pod \xc3\xaentre reprezentan\xc8\x9bii sovietici \xc8\x99i un colonel rom\xc3\xa2n, ru\xc8\x99ii au fost avertiza\xc8\x9bi s\xc4\x83 p\xc4\x83r\xc4\x83seasc\xc4\x83 podul. La 2-3 minute dup\xc4\x83 plecarea acestora podul a fost distrus de patru explozii, dou\xc4\x83 pe firul auto \xc8\x99i dou\xc4\x83 pe cel feroviar. Drept r\xc4\x83spuns la protestele sovieticilor, rom\xc3\xa2nii au sus\xc8\x9binut c\xc4\x83 distrugerea podului s-a efectuat ca efect al atacului sus\xc8\x9binut de c\xc4\x83tre tancurile ruse.\n_START_SECTION_\nIn memoriam\n_START_PARAGRAPH_\n\xc3\x8en cadrul jurnalului de sear\xc4\x83 din data de 2 iulie 1940,  postul na\xc8\x9bional de radio de la Bucure\xc8\x99ti a f\xc4\x83cut cunoscut acest eveniment._NEWLINE_Un monument constituit dintr-o troi\xc8\x9b\xc4\x83 \xc8\x99i o plac\xc4\x83 comemorativ\xc4\x83 dedicat solda\xc8\x9bilor rom\xc3\xa2ni din Al Doilea R\xc4\x83zboi Mondial, situat la intrarea \xc3\xaen Punctul de trecere frontier\xc4\x83 Gala\xc8\x9bi-Rutier (Giurgiule\xc8\x99ti), a fost inaugurat la data de 3 octombrie 2014 \xc3\xaen amintirea luptelor de la Giurgiule\xc8\x99ti._NEWLINE_Pe placa comemorativ\xc4\x83 a respectivului monument este scris:_NEWLINE_\xe2\x80\x9eIn memoriam c\xc4\x83pitanului Napoleon Alexandru Popescu comandantul Companiei a V-a Regimentul V Care de Lupt\xc4\x83 de la Gala\xc8\x9bi 26.01.1909 - 03.12.1996. \xc3\x8en ziua de 2 iulie 1940, cu \xc8\x99ase ore \xc3\xaenainte de evacuarea \xc8\x99i cedarea oficial\xc4\x83 a Basarabiei, Bucovinei de Nord \xc8\x99i \xc8\x9binutului Her\xc8\x9bei, c\xc4\x83pitanul Napoleon Alexandru Popescu a fost singurul ofi\xc8\x9ber rom\xc3\xa2n care a oprit \xc3\xaenaintarea trupelor sovietice de ocupa\xc8\x9bie din Basarabia, la capul de pod de peste Prut, Gala\xc8\x9bi-Giurgiule\xc8\x99ti.\xe2\x80\x9d'